b"\n_START_ARTICLE_\nMosambik\n_START_SECTION_\nNaturgeografi\n_START_PARAGRAPH_\nEt bredt kystlavland dekker st\xc3\xb8rstedelen av landets s\xc3\xb8rlige del. Bak kysten stiger landet trinnvis mot h\xc3\xb8ylandsplat\xc3\xa5et. Landet ligger i gjennomsnitt 345 moh., og h\xc3\xb8yeste fjell er Monte Binga p\xc3\xa5 2436 moh. Tallrike elver flyter fra h\xc3\xb8ylandet mot \xc3\xb8st. St\xc3\xb8rste elv er Zambezi, som i sitt \xc3\xb8verste forl\xc3\xb8p passerer Cahora-Bassa-demningen. Andre store elver er Rovuma, som er grenseelv mot Tanzania, samt Save og Limpopo. Malawisj\xc3\xb8en danner grensen mot Malawi; sj\xc3\xb8ens avl\xc3\xb8p er Shire som munner ut i Zambezi-elva._NEWLINE_Areal: 801\xc2\xa0590\xc2\xa0km\xc2\xb2, derav 43,7\xc2\xa0% skog, 6,4\xc2\xa0% dyrket mark, 50\xc2\xa0% gressletter og beitemark (anslag i 2011)._NEWLINE_Utstrekning: nord-s\xc3\xb8r 2000\xc2\xa0km, vest-\xc3\xb8st 50 opptil 600\xc2\xa0km_NEWLINE_Landegrenser: 4571\xc2\xa0km, derav: mot Malawi 1569\xc2\xa0km, mot S\xc3\xb8r-Afrika 491\xc2\xa0km, mot Eswatini 105\xc2\xa0km, mot Tanzania 756\xc2\xa0km, mot Zambia 419\xc2\xa0km og mot Zimbabwe 1231\xc2\xa0km._NEWLINE_Kystlinjen er 2470\xc2\xa0km._NEWLINE_De st\xc3\xb8rste byene er Maputo med omtrent 932\xc2\xa0000, Beira med ca. 299\xc2\xa0000 og Nampula med omtrent 251\xc2\xa0000 innbyggere.\n_START_SECTION_\nDemografi\n_START_PARAGRAPH_\nMosambiks st\xc3\xb8rste etniske grupper omfatter tallrike undergrupper med forskjellige spr\xc3\xa5k, dialekter og historie. Mange er knyttet til lignende etniske grupper som lever i nabolandene. De nordsentrale provinsene Zambezia og Nampula er mest folkerike med nesten 45\xc2\xa0% av befolkningen. _NEWLINE_Til tross for innflytelse fra islamske handelsmenn og europeiske kolonister, har folket i Mosambik stort sett beholdt en innf\xc3\xb8dt kultur basert p\xc3\xa5 landbruk i liten skala. Mosambiks mest utviklede kunstformer har v\xc3\xa6rt treskulpturer, som Makonde i nord er s\xc3\xa6rlig kjent for, og dans. Middel- og overklassen fortsetter \xc3\xa5 v\xc3\xa6re tungt influert av den portugisiske koloniale og spr\xc3\xa5klige arven.\n_START_SECTION_\nBefolkningssammensetning\n_START_PARAGRAPH_\nDe rundt fire millionene makua er den dominerende gruppen i den nordlige delen av landet, sena og ndau er i flertall i Zambezi-dalen, og shangaan (tsonga) dominerer i det s\xc3\xb8rlige Mosambik. Andre grupper inkluderer makonde, yao, swahili, tonga, chopi, shona og nguni (inkludert zulu). Landet har ogs\xc3\xa5 et lite antall kaukasoide, hovedsakelig etterkommere av europeiske portugisere. Under det europeiske styret levde store minoriteter av portugisiske bosettere permanent i nesten alle deler av Mosambik, men de fleste av dem forlot regionen etter landets frihet i 1975. Det er ogs\xc3\xa5 en liten mesti\xc3\xa7o-minoritet, mennesker med en blanding av bantu- og portugisisk opphav. De gjenv\xc3\xa6rende kaukasoide i Mosambik kom fra Asia og alle disse er indere (hovedsakelig fra Pakistan og portugisisk India) og arabere. Der er ogs\xc3\xa5 rundt 7000 kinesere.\n_START_SECTION_\nSpr\xc3\xa5k\n_START_PARAGRAPH_\nPortugisisk er det offisielle og mest utbredte talte spr\xc3\xa5ket i nasjonen, fordi bantuene snakker flere av sine forskjellige spr\xc3\xa5k. Omkring 10\xc2\xa0% har portugisisk som morsm\xc3\xa5l. Mest utbredt av disse er swahili, makua (ogs\xc3\xa5 kalt emakua) - omkring 25\xc2\xa0%, sena, ndau og shangaan, og disse har mange l\xc3\xa5nord av portugisisk opphav. De fleste snakker portugisisk som annetspr\xc3\xa5k, og bare portugisere og mesti\xc3\xa7os har det som morsm\xc3\xa5l. Arabere, kinesere og indere snakker sine egne spr\xc3\xa5k i tillegg til portugisisk, som er deres annetspr\xc3\xa5k. De fleste utdannede mosambikere snakker engelsk som er brukt p\xc3\xa5 skoler og i forretninger som et andre- eller tredjespr\xc3\xa5k.\n_START_SECTION_\nReligion\n_START_PARAGRAPH_\nI kolonitiden var kristne misjon\xc3\xa6rer aktive i Mosambik, og mange utenlandske geistlige er fortsatt i landet. I henhold til folketellingen av 2007 utgjorde kristne 56,1 prosent av Mosambiks befolkning, og muslimer utgjorde 17,9 prosent av befolkningen, hovedsakelig i den nordlige delen av landet. 7,3 prosent av folket hadde annen tro, hovedsakelig former for animisme og resten oppga at de ikke hadde noen religi\xc3\xb8s tro. Den katolske kirke har etablert tolv bispeomr\xc3\xa5der, og statistikk for disse omr\xc3\xa5dene strekker seg s\xc3\xa5 lavt som 7,44 prosent katolikker i bispestedet Chimoio og til 87,50 prosent i Quelimane, i henhold til offisielle katolske tall fra 2006. Andre kristne er hovedsakelig protestanter og mindre kristne grupperinger som Igreja Uni\xc3\xa3o Baptista de Mo\xc3\xa7ambique, Assembleias de Deus, syvendedagsadventistene, den anglikanske kirke i Mosambik, Igreja do Evangelho Completo de Deus, Igreja Metodista Unida, Igreja Presbiteriana de Mo\xc3\xa7ambique, Igreja de Cristo og Assembleia Evang\xc3\xa9lica de Deus.\n_START_SECTION_\nHistorie\n_START_PARAGRAPH_\nMosambiks f\xc3\xb8rste innbyggere var san-jegere og samlere, forfedre til khoisan-folkene. Mellom det f\xc3\xb8rste og fjerde \xc3\xa5rhundre migrerte b\xc3\xb8lger av bantuspr\xc3\xa5klige folkeslag fra nord gjennom Zambezi-dalen og s\xc3\xa5 gradvis inn p\xc3\xa5 plat\xc3\xa5et og kystomr\xc3\xa5dene. Bantuene var jordbrukere og jernsmeder._NEWLINE_Da den portugisiske sj\xc3\xb8fareren Vasco da Gamas skip n\xc3\xa5dde Mosambik i 1498, hadde arabiske handelsbosetninger eksistert langs kysten og de ytterliggende \xc3\xb8yene i flere \xc3\xa5rhundrer. Fra rundt 1500 ble portugisiske handelsstasjoner og festninger regul\xc3\xa6re stoppesteder p\xc3\xa5 den nye ruten til \xc3\x98sten. Senere reiste handelsmenn og utforskere til de indre regionene p\xc3\xa5 leting etter gull og slaver. Selv om den portugisiske innflytelsen gradvis ble ekspandert, var deres makt begrenset og ut\xc3\xb8vd gjennom individuelle bosettere som ble gitt betydelig selvstyre. Resultatet var at investeringene manglet mens myndighetene i Lisboa konsentrerte seg om den lukrative handelen med India og Det fjerne \xc3\xb8sten og koloniseringen av Brasil._NEWLINE_Innen tidlig i det 20. \xc3\xa5rhundre hadde portugiserne endret administrasjonen av store deler av Mosambik til store private selskaper, som Mosambik-kompaniet, Zambezi-kompaniet og Niassa-kompaniet, kontrollert og finansiert hovedsakelig av briter som etablerte jernbanelinjer til de britiske koloniene i n\xc3\xa6rheten og S\xc3\xb8r-Afrika. P\xc3\xa5 grunn av at politikken ble laget for \xc3\xa5 komme hvite bosettere og det portugisiske hjemlandet til gode, ble liten oppmerksomhet rettet mot Mosambiks nasjonale integrasjon, landets \xc3\xb8konomiske infrastruktur og oppl\xc3\xa6ring av befolkningen._NEWLINE_Mens mange europeiske nasjoner gav uavhengighet til sine kolonier etter andre verdenskrig, klamret Portugal seg til konseptet om at Mosambik og andre portugisiske kolonier var provinser av moderlandet, og emigrasjonen til koloniene blomstret. Mosambiks portugisiske befolkning utgjorde rundt 250\xc2\xa0000 ved uavhengigheten i 1975. \xc3\x98nsket om mosambikisk uavhengighet utviklet seg raskt, og i 1962 dannet flere antikolonialistiske politiske grupper Frente de Liberta\xc3\xa7\xc3\xa3o de Mo\xc3\xa7ambique (FRELIMO) som startet en v\xc3\xa6pnet kamp mot portugisernes kolonistyre 25. september 1964. Etter ti \xc3\xa5r med sporadisk krigf\xc3\xb8ring og betydelige politiske endringer i Portugal, ble Mosambik uavhengig 25. juni 1975._NEWLINE_De siste 30 \xc3\xa5rene av Mosambiks historie har reflektert politisk utvikling andre steder i det 20. \xc3\xa5rhundre. Etter nellikrevolusjonen i Lisboa i april 1974 kollapset den portugisiske kolonialismen. I Mosambik skjedde den milit\xc3\xa6re avgj\xc3\xb8relsen om \xc3\xa5 trekke seg ut i konteksten av et ti\xc3\xa5r med v\xc3\xa6pnet antikolonialistisk kamp, innledningsvis ledet av amerikansk-utdannede Eduardo Mondlane som ble myrdet i Dar-es-Salaam i Tanzania i 1969. Da uavhengighet ble oppn\xc3\xa5dd i 1975, etablerte lederne av FRELIMOs milit\xc3\xa6re kampanje raskt en ettpartistat alliert med den sovjetiske blokken og forb\xc3\xb8d rivaliserende politisk aktivitet. FRELIMO eliminerte politisk pluralisme, religi\xc3\xb8se utdanningsinstitusjoner og rollen til tradisjonelle autoriteter._NEWLINE_Den nye regjeringen under president Samora Machel gav ly og st\xc3\xb8tte til s\xc3\xb8rafrikanske (ANC) og zimbabwiske (ZANU) frigj\xc3\xb8ringsbevegelser mens regjeringene i f\xc3\xb8rst Rhodesia og senere apartheid S\xc3\xb8r-Afrika fostret og finansierte en bev\xc3\xa6pnet oppr\xc3\xb8rsbevegelse i det sentrale Mosambik kalt Resist\xc3\xaancia Nacional Mo\xc3\xa7ambicana (RENAMO). Borgerkrig, sabotasje fra nabostatene og \xc3\xb8konomisk kollaps karakteriserte det f\xc3\xb8rste ti\xc3\xa5ret med mosambikisk uavhengighet. Denne perioden var ogs\xc3\xa5 preget av masseutvandring av portugisere, svak infrastruktur, nasjonalisering og \xc3\xb8konomisk vanstyre. I l\xc3\xb8pet av det meste av borgerkrigen, klarte ikke regjeringen \xc3\xa5 ut\xc3\xb8ve effektiv kontroll utenfor de urbane omr\xc3\xa5dene, og mange var avsk\xc3\xa5ret fra hovedstaden. Det er antatt at en million mosambikere omkom under borgerkrigen, 1,7 millioner flyktet til nabostatene og flere millioner var interne flyktninger. _NEWLINE_19. oktober 1986 var Samora Machel p\xc3\xa5 vei tilbake fra et internasjonalt m\xc3\xb8te i Malawi i presidentens Tupolev Tu-134 da flyet krasjet i Lebombofjellene n\xc3\xa6r Mbuzini i S\xc3\xb8r-Afrika, like ved grensen til Mosambik og Swaziland. Der var ni overlevende, men president Machel og 24 andre d\xc3\xb8de, inkludert mosambikiske ministere og embetsmenn. Representanter for Sovjetunionen lanserte teorien om at flyet med vilje ble omdirigert av et falskt navigasjonssignal fra teknologi gitt av milit\xc3\xa6re etterretningsoperat\xc3\xb8rer fra apartheid-regjeringen. En rekke spekulasjoner er fortsatt knyttet til flystyrten, men selv nyere etterforskning utf\xc3\xb8rt p\xc3\xa5 oppdrag fra den s\xc3\xb8rafrikanske regjeringen har ikke kunnet fastsl\xc3\xa5 om \xc3\xa5rsaken var en pilotfeil, teknisk feil eller sabotasje i regi av apartheidregimets etterretningsoperat\xc3\xb8rer. _NEWLINE_Machels etterf\xc3\xb8lger, Joaquim Chissano, fortsatte reformene og innledet fredsforhandlinger med RENAMO. Den nye grunnloven som ble innf\xc3\xb8rt i 1990, la grunnlaget for et flerpartisystem, markedsbasert \xc3\xb8konomi og frie valg. Borgerkrigen sluttet i oktober 1992 med den generelle fredsavtalen i Roma. Under overoppsyn av ONUMOZ' fredsbevarende styrker fra FN, vendte freden tilbake til Mosambik._NEWLINE_Innen midten av 1995 hadde mer enn 1,7 millioner mosambikiske flyktninger som hadde s\xc3\xb8kt asyl i nabolandene Malawi, Zimbabwe, Swaziland, Zambia, Tanzania og S\xc3\xb8r-Afrika som et resultat av krigen og t\xc3\xb8rke, vendt tilbake som del av den st\xc3\xb8rste tilbakef\xc3\xb8ringen som er bevitnet i subsaharisk Afrika. I tillegg vendte rundt fire millioner interne flyktninger tilbake til sine opprinnelige omr\xc3\xa5der.\n_START_SECTION_\nPolitikk og administrasjon\n_START_PARAGRAPH_\nMosambik er et demokrati med flerpartisystem under grunnloven fra 1990. Den ut\xc3\xb8vende grenen best\xc3\xa5r av en president, statsminister og et ministerr\xc3\xa5d. Der er en nasjonalforsamling og distriktsforsamlinger. Domstolsapparatet best\xc3\xa5r av en h\xc3\xb8yesterett og provins-, distrikts- og kommunedomstoler. Stemmeretten er for alle ved fylte 18 \xc3\xa5r._NEWLINE_Landet holdt sine f\xc3\xb8rste demokratiske valg i 1994. Joaquim Chissano ble valgt til president med 53% av stemmene, og nasjonalforsamlingen med 250 medlemmer ble valgt med 129 representanter fra FRELIMO, 112 fra RENAMO og 9 fra tre mindre partier som dannet Demokratisk Union (UD). Siden den ble opprettet i 1994, har nasjonalforsamlingen gjort fremskritt i \xc3\xa5 bli \xc3\xb8kende uavhengig av den ut\xc3\xb8vende makten. Innen 1999 hadde mer en halvparten (53%) av lovene som ble vedtatt sin opprinnelse i forsamlingen._NEWLINE_Etter noen forsinkelser holdt landet sine f\xc3\xb8rste lokalvalg for \xc3\xa5 gi lokal representasjon og noe budsjettautoritet p\xc3\xa5 kommuneniv\xc3\xa5. Det st\xc3\xb8rste opposisjonspartiet, RENAMO, boikottet lokalvalgene da de mente det var gjort feil i registreringsprosessen. Uavhengige kritikere bestred valgene og vant seter i kommuneforsamlingene. Valgdeltakelsen var lav._NEWLINE_I etterspillet til lokalvalgene i 1998, lovet regjeringen \xc3\xa5 legge til rette for opposisjonens prosedyrebekymringer i den andre runden av flerpartivalg i 1999. Valglovene ble skrevet p\xc3\xa5 nytt og vedtatt ved flertall av nasjonalforsamlingen i desember 1998. En sv\xc3\xa6rt vellykket stemmeregistrering ble utf\xc3\xb8rt, og finansiert av internasjonale donorer, fra juli til september 1999, noe som gav stemmeregistreringskort til 85% av potensielle stemmeberettigede (mer enn syv millioner velgere). _NEWLINE_De andre generelle valgene ble avholdt 3.\xe2\x80\x935. desember 1999 med h\xc3\xb8y valgdeltakelse. Internasjonale og nasjonale observat\xc3\xb8rer var enige om at valgprosessen var velorganisert og gikk glatt. B\xc3\xa5de opposisjonen og observat\xc3\xb8rer p\xc3\xa5pekte i etterkant feil i tabuleringsprosessen som, hadde de ikke skjedd, kunne ha forandret resultatet. Men til slutt konkluderte observat\xc3\xb8rene med at det jevne resultatet reflekterte folkets vilje._NEWLINE_President Chissano vant presidentvalget med en margin p\xc3\xa5 4 prosentpoeng over RENAMO-koalisjonsunionens (RENAMO-UE) kandidat, Afonso Dhlakama, og begynte sin fem\xc3\xa5rsperiode i januar 2000. FRELIMO \xc3\xb8ket sitt flertall i nasjonalforsamlingen med 133 av de 250 setene. RENAMO-UE vant 116 seter, en var uavhengig og ingen tredje partier var representert._NEWLINE_Opposisjonskoalisjonen aksepterte ikke den nasjonale valgkommisjonens resultater fra presidentvalget og la inn en formell klage til h\xc3\xb8yesterett. En m\xc3\xa5ned etter valget, avviste retten opposisjonens klage og godkjente valgresultatet. Opposisjonen la ikke inn klage p\xc3\xa5 valget til nasjonalforsamlingen._NEWLINE_Det andre lokalvalget som involverte 33 kommuner med rundt 2,4 millioner registrerte velgere fant sted i november 2003. Dette var f\xc3\xb8rste gang FRELIMO, RENAMO-UE og uavhengige partier kjempet uten betydelige boikotter. Valgdeltakelsen p\xc3\xa5 24\xc2\xa0% var godt over de 15\xc2\xa0% fra det f\xc3\xb8rste lokalvalget. FRELIMO vant 28 posisjoner som borgermestre og majoriteten i 29 kommuneforsamlinger, mens RENAMO vant fem posisjoner og majoriteten i 4 forsamlinger. Valget ble utf\xc3\xb8rt uten voldelige hendelser. Men perioden umiddelbart etter valgene ble preget av innvendinger om stemme og kandidatregistreringen og stemmetabuleringen, i tillegg til \xc3\xb8nsker om st\xc3\xb8rre oversikt._NEWLINE_Regjeringen godkjente i mai 2004 nye generelle valglover som inneholdt nyvinninger basert p\xc3\xa5 erfaringen fra lokalvalgene i 2003._NEWLINE_President og nasjonalforsamlingsvalgene fant sted 1.\xe2\x80\x932. desember 2004. FRELIMO-kandidaten Armando Guebuza vant med 64% av stemmene. Hans motstander, Afonso Dhlakama fra RENAMO, fikk 32\xc2\xa0% av stemmene. FRELIMO vant 160 av setene i parlamentet. En koalisjon av RENAMO og flere sm\xc3\xa5 partier vant de 90 gjenv\xc3\xa6rende setene. Armando Guebuza ble innsatt som president i Mosambik 2. februar 2005. Han satt til 2015.\n_START_SECTION_\nUtenrikspolitikk\n_START_PARAGRAPH_\nMens troskap som stammer fra frigj\xc3\xb8ringskampen forblir relevant, har utenrikspolitikken til Mosambik blitt \xc3\xb8kende pragmatisk. De to pilarene i utenrikspolitikken er opprettholdelse av gode forbindelser med sine naboer og opprettholdelse og ekspansjon av b\xc3\xa5nd til utviklingspartnere._NEWLINE_I 1970- og tidlig 1980-\xc3\xa5rene var politikken ugjenkallelig knyttet til majoritetens kamp for \xc3\xa5 komme til makten i Rhodesia og S\xc3\xb8r-Afrika i tillegg til supermaktenes konkurrering og den kalde krigen. Mosambiks beslutning om \xc3\xa5 styrke FN-sanksjonene mot Rhodesia og nekte landet adgang til havet gjorda at Ian Smiths regime gikk til skjulte og utilsl\xc3\xb8rte aksjoner for \xc3\xa5 destabilisere landet. Selv om skifte av regjering i Zimbabwe i 1980 fjernet denne trusselen, fortsatte apartheid-regimet i S\xc3\xb8r-Afrika \xc3\xa5 finansiere destabiliseringen av Mosambik. Det tilh\xc3\xb8rte ogs\xc3\xa5 frontlinjestatene._NEWLINE_Nkomati-avtalen i 1984 \xc3\xa5pnet innledende diplomatiske kontakter mellom de mosambiske og s\xc3\xb8rafrikanske regjeringene, selv om den ikke lyktes i sitt m\xc3\xa5l med \xc3\xa5 f\xc3\xa5 slutt p\xc3\xa5 s\xc3\xb8rafrikansk st\xc3\xb8ttet til RENAMO. Prosess fikk fart med S\xc3\xb8r-Afrikas avskaffelse av apartheid som kulminerte i etableringen av fulle diplomatiske forbindelser i oktober 1993. Mens relasjonene til nabolandene Zimbabwe, Malawi, Zambia og Tanzania av og til var anstrengt, forblir Mosambik sine b\xc3\xa5nd til disse landene sterke. _NEWLINE_I \xc3\xa5rene som umiddelbart fulgte uavhengigheten, trakk Mosambik fordel fra betydelig assistanse fra noen vestlige land, s\xc3\xa6rlig de skandinaviske. Men Sovjetunionen og dens allierte ble Mosambik sin prim\xc3\xa6re \xc3\xb8konomiske, milit\xc3\xa6re og politiske st\xc3\xb8ttespillere og landets utenrikspolitikk reflekterte denne forbindelsen. Dette begynte \xc3\xa5 endres i 1983. I 1984 sluttet Mosambik seg til verdensbanken og det internasjonale pengefondet. Vestlig bistand erstattet raskt den sovjetiske st\xc3\xb8tten, og skandinavene, Finland, USA, Nederland og EU ble en \xc3\xb8kende viktig kilde til utviklingshjelp. Italia opprettholder ogs\xc3\xa5 en profil i Mosambik p\xc3\xa5 grunn av sin n\xc3\xb8kkelrolle under fredsprosessen. Forholdet til Portugal, den tidligere kolonimakten, er kompleks og er viktig siden portugisiske investorer spiller en synlig rolle i Mosambikisk \xc3\xb8konomi._NEWLINE_Mosambik er medlem av den ikke-allierte bevegelsen og er blant de moderate medlemmene i den afrikanske blokk i FN og andre internasjonale organisasjoner. Mosambik tilh\xc3\xb8rer ogs\xc3\xa5 Den afrikanske union (AU) (tidligere Organisasjonen for afrikansk enhet, OAU) og Southern African Development Community (SADC). I 1994 ble regjeringen fullt medlem av Organization of the Islamic Conference (OIC), delvis for \xc3\xa5 utvide sitt grunnlag for internasjonal st\xc3\xb8tte, men ogs\xc3\xa5 for \xc3\xa5 blidgj\xc3\xb8re landets betydelige muslimske befolkning. P\xc3\xa5 lignende vis sluttet landet i 1996 seg til sine anglofone naboer i Samveldet (Commonwealth). Det er den eneste nasjonen som har sluttet seg til Samveldet uten \xc3\xa5 ha tilh\xc3\xb8rt det britiske imperiet. Samme \xc3\xa5r ble Mosambik grunnleggende medlem og f\xc3\xb8rste president i Samveldet av portugisiskspr\xc3\xa5klige land (CPLP) og opprettholder et n\xc3\xa6rt b\xc3\xa5nd med andre lusofone stater.\n_START_SECTION_\nUtdanning\n_START_PARAGRAPH_\nUnder koloniregimet var utdanningsmulighetene for svarte mosambikere begrenset, og ved uavhengigheten i 1975 var over 90\xc2\xa0% av befolkningen analfabeter. De fleste av dagens politiske ledere ble utdannet p\xc3\xa5 misjonsdrevne skoler. Etter uavhengigheten har regjeringen hatt h\xc3\xb8y prioritet p\xc3\xa5 utdannelse, og andelen analfabeter har sunket til mellom 50 og 55\xc2\xa0%. Analfabetisme er betydelig mer utbredt p\xc3\xa5 landsbygda og blant kvinner. I senere \xc3\xa5r har ikke bygging av skoler og utdanning av l\xc3\xa6rere holdt f\xc3\xb8lge med befolknings\xc3\xb8kningen. Kvaliteten p\xc3\xa5 utdanningen har g\xc3\xa5tt p\xc3\xa5 bekostning av h\xc3\xb8y andel elever i klassene (ofte 80-100 per klasse), men utdannelsessektoren er fortsatt et sterkt prioritert omr\xc3\xa5de for regjeringen.\n_START_SECTION_\nMassemedia\n_START_PARAGRAPH_\nPressefriheten i Mosambik har blant annet v\xc3\xa6rt p\xc3\xa5virket av hendelser som drapet p\xc3\xa5 redakt\xc3\xb8r, journalist og korrupsjonsjeger Carlos Cardoso i november 2000 (se under N\xc3\xa6ringsliv lenger opp i artikkelen). Generelt har journalister kunnet skrive forholdsvis fritt, men i den Paris-baserte pressefrihets-organisasjonen Reportere uten grenser (RSF) \xc3\xa5rlige rangering av pressefriheten i ulike land, faller Mosambik drastisk fra 2006 (nr. 45 av 168 land) til 2007 (nr. 73). Dette skyldes blant annet at rettsvesenet har hatt flere inngrep i pressens arbeid i denne perioden. Det har ogs\xc3\xa5 v\xc3\xa6rt manglende vilje i parlamentet til \xc3\xa5 vedta ny lovgiving ang\xc3\xa5ende tilgang til informasjon, og dessuten v\xc3\xa6rt lansert forslag om \xc3\xa5 innf\xc3\xb8re en ordning med lisensiering av journalister \xe2\x80\x93 noe som oppfattes som et \xc3\xb8nske om \xc3\xb8kt kontroll over pressen.\n_START_SECTION_\nHelse\n_START_PARAGRAPH_\nVed uavhengigheten i 1975 hadde mindre enn 10\xc2\xa0% av befolkningen tilgang til helsevesenet. I vanlig portugisisk kolonial stil hadde helsevesenet i hovedsak v\xc3\xa6rt forbeholdt hvite mennesker i byene. Universitetet i Maputo (Universidade Eduardo Mondlane) har \xc3\xb8kt opptaket av medisinerstudenter betydelig de siste \xc3\xa5rene, til mellom 100 og 150 per \xc3\xa5r. Per juli 2007 oppgir helseministeren at det er omkring 800 leger i landet (i gjennomsnitt \xc3\xa9n per 25 000 innbygger \xe2\x80\x93 mens det i Norge er \xc3\xa9n lege per 250 innbygger), men med sterk overvekt i Maputo. Helseminister Ivo Garrido har foretatt en rekke grep for \xc3\xa5 effektivisere helsevesenet. _NEWLINE_ Den offisielle forekomsten av hiv var i 2011 11,5\xc2\xa0% for befolkningen mellom 15 og 49 \xc3\xa5r (som er en vanlig referansegruppe for hiv-statistikk). Dette er en del lavere enn for flere av nabolandene i det s\xc3\xb8rlige Afrika (se kart for hiv og aids i Afrika). For hovedstaden Maputo ligger tilsvarende tall p\xc3\xa5 over det dobbelte. _NEWLINE_I 2011 antok myndighetene at det var anslagsvis 1,7 millioner hiv-smittede i landet, hvorav omkring 600 000 var i en fase der de hadde behov for aids-medisiner (antiretrovirale medisiner). Myndighetene har de senere \xc3\xa5rene satset p\xc3\xa5 \xc3\xa5 gi flere behandling, og fra desember 2011 til mars 2014 \xc3\xb8kte if\xc3\xb8lge myndighetene antallet aids-pasienter som fikk slike medisiner fra 240 000 til 416 000. En slik satsing er avhengig av tilstrekkelig kapasitet i helsevesenet til en forsvarlig oppf\xc3\xb8lging av pasientene, noe som fortsatt er en vesentlig utfordring. Aids-medisinene som benyttes er blant de billigere p\xc3\xa5 markedet, med betydelige bivirkninger. Det er mange \xc3\xa5r siden mer ressurssterke stater sluttet \xc3\xa5 bruke disse typene aids-medisiner._NEWLINE_Det ble registrert dr\xc3\xb8yt 35 000 tuberkulosetilfeller i landet i 2006, men helseminister Ivo Garrido mener at et tilsvarende antall forble udiagnostisert. Det er omkring 1200 helsestasjoner og sykehus i Mosambik, men ved kun 250 av disse har man kapasitet til \xc3\xa5 analysere laboratoriepr\xc3\xb8ver for tuberkulose._NEWLINE_Som i mange andre afrikanske land er malaria-tilfeller sv\xc3\xa6rt utbredt. If\xc3\xb8lge helsemyndighetenes offisielle statistikk ble det registrert 6,3 millioner malariatilfeller i 2006, hvorav dr\xc3\xb8yt 5000 d\xc3\xb8dsfall p\xc3\xa5 grunn av sykdommen. D\xc3\xb8dstallene anses for \xc3\xa5 v\xc3\xa6re sv\xc3\xa6rt konservative. _NEWLINE_I tilknytning til den \xc3\xa5rlige regntiden er det ofte utbrudd av kolera-epidemier i landet."